Уилям Шекспир е сред най-видните представители на Английския Ренесанс. Той създава творби в разнообразни жанрове, сред които са неговите 154 сонета. Сонетите на Шекспир припомнят световъзприятията на древните гърци, за които не е имало нищо нередно в чувствата между представители на един пол. Много изследователи на Шекспировото творчество са открили доказателства, че обектът на лирическото чувство не е само и единствено жена, а лирическият човек открито води диалог с представител на своя пол.

Във всички сонети поетът говори от първо лице, единствено число. Шекспир често засяга темите за приятелството и любовта , като пример за това е 112 сонет. Основният израз в този сонет е свързан с жаждата за откриване на истинската любов. Онази, която извисява човек и го кара да се влюби още повече. Любовта му е силна, пламенна, възвишена и духовна. Тя е най - силното чувство, което лирическият човек изпитва. Той се чувства засрамен от това, че пренебрегва силата и пламъка на голямата любов. Лирическият човек не се страхува да покаже своите чувства и да разкрие мислите си. Той спокойно казва, че се чувства като дете, което трябва духовно да израсне, за да се докосне до тази свещена сила. Именно любовта го кара да израсне и да се докосне до истински ценното.

В творбата един от водещите поетически образи е този на времето като най - добрия учител. Времето помага на човек да осъзнае много неща за живота. Идеята е, че човек се учи и преоткрива света, докато е жив.Въпреки че е осъзнал грешката си, героят не може да промени миналото. Той нарича времето тиран, защото то не прощава никому. Времето не може да се върне назад, а грешните слова ще останат в миналото. Времето е съдник, всичко изминава неусетно и стореното не може да бъде премахнато независимо от разкаянията. Делата са отсъдени и остават назад във времето. Миналото не може да се измени, а бъдещето не може да се предвиди. Въпреки негативното отношение на лирическия герой, времето е най-добрият учител. Макар и късно, човек осъзнава грешките си с течение на времето. А знаейки грешките на миналото, те могат да се избегнат в бъдеще. Времето не помага на никого, но всеки може да научи нещо от него.

Ренета Хаджиева